Uitlanders met ongeslypte diamant betrap(Foto verskaf deur die Valke) Drie uitlanders, insluitend ŉ polisiebeampte, is Maandag deur die Valke se eenheid, wat ernstige georganiseerde misdaad ondersoek, in Mahikeng in Noordwes in hegtenis geneem. “Die groep wou ŉ ongeslypte diamant verkoop en sou ŉ deposito van R20 000 aanvaar. Hulle wou die diamant vir R100 000 verkoop,” sê kapt. Tlangelani Rikhotso, woordvoerder van die direktoraat vir prioriteitsmisdaadondersoeke (die Valke). Hulle is tydens ŉ geheime operasie deur die Valke betrap. Die diamant en die voertuig wat hulle in die misdaad gebruik het, is gekonfiskeer. Die groep het Dinsdag in die Mmabatho-landdroshof verskyn waar aanklagte teen twee van die verdagtes laat vaar is. Die polisiebeampte staan steeds tereg op die aanklagte en sal Woensdag weer in die hof verskyn vir regsverteenwoordiging.